Gedenkwedloop vier sy 50ste in Thaba Tshwane | Netwerk24
Gedenkwedloop vier sy 50ste in Thaba Tshwane
Deur André Gobey 05 September 2018 08:26
Die Muller Potgieter-gedenk- wedloop wat Saterdag by die militêre sportterrein in Thaba Tshwane plaasvind, word vanjaar vir die 50ste keer aangebied.
Sedert die eerste wedloop in 1969 bring die wedloop hulde aan dié talentvolle atleet wat sy lewe op 24-jarige ouderdom in 'n tragiese motorongeluk verloor het, maar met so 'n lang tradisie het die wedloop ook sy eie geskiedenis.
Só vertel Leon Bezuidenhout, voorsitter van die Voortrekkermonument-atletiekklub en wedlooporganiseerder vir meer as 'n dekade.
Volgens Bezuidenhout is die negende weergawe van die wedloop in 1977 so byna gekanselleer omdat die skool waar die wedloop sou plaasvind op wedloopdag geweier het om swart atlete op sy terrein toe te laat.
Freddie Klein, die wedloop­organiseerder, en ander lede van die Pretoria-marathonklub moes binne etlike ure die eindpunt verskuif na die Swart­spruit-hotel wat daar naby was en op kort kennisgewing bereid was om uit te help.
Die 1977-Muller Potgieter- wedloop is waarskynlik die enigste wedloop in die Suid Afrikaanse padhardloop-geskiedenis wat by 'n hotel begin en klaargemaak het.
Volgens Leon was die Swart­spruit-hotel nog 'n hotel sonder 'n dameskroeg, met 'n toonbank van soliede hout waar slegs hardebaardmanne toegelaat is.
'n Nuwe roete is sommer met Freddie se geel Toyota Hi-Ace-bussie se odometer uitgemeet en afstandmerkers oor die roete van 25 myl (40 km) uitgesit.
Die wedloop was 'n sukses en volgens die legende is die laaste deelnemer uit die kroeg gegooi eers toe die hotel in 1996 gesluit het.
Vanjaar se weergawe van die Muller Potgieter-gedenk­wedloop begin om 06:00 in Hendrik Potgieterstraat in Thaba Tshwane en word beslis oor afstande van 21.1 km, 10 km en 5 km.